Ukraina ombudsmani Donbass va Qrimdan ko‘chib kelganlar soni taxminan 400 ming kishiga yetganligini ma’lum qildi

Donbassdan majburan ko‘chib kelayotganlarning aksariyat qismi yashash uchun Zaporojye viloyatini tanlamoqda. Bu haqda Ukraina Yuqori Radasining inson huquqlari bo‘yicha vakili Valeriya Lutkovskaya bergan ma’lumotlarga tayangan holda Korrespondent.net xabar bermoqda.

Uning qayd etishicha, avval mamlakat ichida ko‘chirilganlar soni bo‘yicha Xarkov yetakchi o‘rinni egallab kelgan. “Ammo hozirgi kunga kelib bu borada eng katta ko‘rsatkich Zaporojye viloyatida kuzatilmoqda, undan keyingi o‘rinlarda — Xarkov, Dnepropetrovsk, Kiyev va Lvov turibdi”, — deb qayd etdi Ukraina ombudsmani.
Lutkovskaya qochoqlarga Ukrainaning boshqa mintaqalariga ham e’tibor qaratishni maslahat bermoqda. Xususan, uning so‘zlariga ko‘ra, Poltava viloyatining o‘zigina 18 ming qochoqlarni qabul qilish va ularga yashash uchun shart-sharoit yaratib berishga tayyor.
Uning ma’lum qilishicha, hozirgi kunda Ukrainada Qrim va Donbassdan kelgan 399 964 kishi ro‘yxatga olingan.
“Favqulodda vaziyatlar bo‘yicha Davlat xizmati saytida viloyatlarga ko‘chib kelganlar uchun yashash joylar soni, shunigdek, ularning atrofida maktab va ish o‘rinlari mavjud yoki mavjud emasligi to‘g‘risidagi ma’lumotlarga ega bo‘lishlari mumkin”, — deb ta’kidladi ombudsman.